Bushiri-egpaar in Malawi aangekeerDie selfverklaarde profeet Shepherd Bushiri. (Foto: Facebook) Shepherd Bushiri en sy vrou, Mary, is in Malawi in hegtenis geneem. Die egpaar het verlede week uit Suid-Afrika gevlug waar hulle onder meer teregstaan op aanklagte van bedrog en geldwassery. Bushiri, leier van die Enlightened Christian Gathering Church (ECG), het vroeër aangekondig dat die egpaar by die Malawiese polisie gaan aanmeld om die verloop van gebeure te verduidelik. Sr.supt. James Kadadzera, ŉ polisiewoordvoerder in Malawi, het intussen in ŉ verklaring bevestig dat die twee in hegtenis geneem is weens die lasbrief wat Interpol vir hul inhegtenisneming uitgereik het. “Die polisie het gister [Dinsdag] ŉ soektog na die egpaar van stapel gestuur om hulle in hegtenis te neem. Die profeet en sy vrou het hulle egter op 18 November aan die polisie by Area 30 oorgegee nadat hulle van hul naderende inhegtenisneming verneem het,” het Kadadzera gesê. Verklarings sal by die twee afgeneem word, waarna hulle in die hof sal verskyn. #NewsUpdate Police has formally issued a statement as regards the status of Shepherd Bushiri and his wife Mary, who handed themselves to the law enforcers this morning. Attached below is the letter: pic.twitter.com/GBYSMa0JW0 — Times 360 Malawi (@bnltimes) November 18, 2020 Bushiri hou vol dat hy en sy vrou nie ŉ regverdige verhoor in Suid-Afrika gaan kry nie. Hulle het om dié rede, asook omdat hulle vir hul lewe vrees, uit Suid-Afrika gevlug. Die Suid-Afrikaanse regering het reeds begin met die proses om Bushiri aan Suid-Afrika te laat uitlewer. Twee lasbriewe is ook vir elk van die Bushiri’s uitgereik. Times 360 Malawi het intussen berig die land se departement van immigrasie ontken dat die egpaar verskeie paspoorte het wat in Malawi uitgereik is. Suid-Afrika se minister van binnelandse sake, Aaron Motsoaledi, het vroeër aan die parlement gesê die egpaar het vyf paspoorte elk. Volgens Malawi se immigrasiedepartement het Shepherd en Mary ŉ diplomatieke paspoort elk. Die Bushiri-egpaar was op borgtog in Suid-Afrika toe die selfverklaarde profeet verlede week op sosiale media aangekondig het dat hy en sy vrou hulle terug in Malawi bevind. Die twee was veronderstel om twee keer per week by die polisie aan te meld. Daar is nou talle vrae oor hoe hulle dit steeds reggekry het om die land ongesiens te verlaat. ŉ Diplomatieke tameletjie het boonop ontstaan ná bewerings dat die egpaar aan boord van pres. Lazazrus Chakwera se presidensiële straler landuit gesmokkel is. Chakwera was in Suid-Afrika vir ŉ staatsbesoek. Malawi en Suid-Afrika het die bewerings intussen ontken.